ज्योतिरादित्य सिंधिया ने करोड़ों की संपत्तियों का दिया हिसाब, जानिए हर साल कितना कमाते हैं?  
ज्योतिरादित्य सिंधिया ने गुना संसदीय क्षेत्र से किया नामांकन
पर्चा दाखिल करते समय दिया संपत्तियों का ब्यौरा, अरबपति हैं सिंधिया
जानिए हर साल कितनी होती है ज्योतिरादित्य सिंधिया की कमाई
ग्वालियर के सिंधिया राजघराने से नाता रखने वाले गुना संसदीय क्षेत्र से कांग्रेस उम्मीदवार ज्योतिरादित्य सिंधिया के पास करोड़ों रुपये की पैतृक संपत्ति है, जिसमें महल, कोठियों के साथ-साथ व्यक्तिगत तीन करोड़ रुपये की एफडीआर शामिल है.उनके पास एक पैतृक बीएमडब्ल्यू कार भी है.सिंधिया ने शनिवार को गुना-शिवपुरी संसदीय क्षेत्र से अपना नामांकन भरा, और इस दौरान दिए शपथ-पत्र में सिंधिया ने खुलासा किया है कि उन पर किसी भी तरह का आपराधिक मामला दर्ज नहीं है और न उन्हें किसी भी मामले में दोषी ठहराया गया है.
सिंधिया के पास पैतृक संपत्ति में 40 एकड़ में फैला ग्वालियर का जय विलास पैलेस है. इसके अलावा महाराष्ट्र में श्रीगोंड़ा में 19 एकड़ और लिंबन गांव मे 53 एकड़ जमीन है. इसके साथ ही रानी महल, हिरनवन कोठी, रैकेट कोर्ट, शांतिनिकेतन, छोटी विश्रांति, विजय भवन, पिकनिक स्पॉट, बूट बंगला, रेलवे कैरिज घंटी घर, इलेक्ट्रिक पॉवर हाउस रोशनी घर आदि रिहायशी संपत्तियां हैं. इन संपत्तियों की बाजार कीमत 2,97,00,48,500 रुपये है.
पंचवीं बार गुना संसदीय क्षेत्र से चुनाव लड़ रहे सिंधिया ने अपने शपथ-पत्र में बताया है कि उनके पास 301,87,000 रुपये से ज्यादा की एफडीआर, और 3,33,39,827 रुपये की चल संपत्ति है. सिंधिया की ओर से बीते वर्ष दाखिल आयकर रिटर्न में उनकी वार्षिक आमदनी 151,56,720 रुपये है. वहीं उनकी पत्नी प्रियदर्शिनी राजे की वार्षिक आय 250,400 रुपये है. ज्योतिरादित्य के मुम्बई में दो आवास हैं, जो समुद्र महल में हैं. इनकी बाजार कीमत 31,97,70,000 रुपये है.